CELEX: 32019D2248
Language: lt
Date: 1576713600000
Title: Tarybos sprendimas (ES) 2019/2248 2019 m. gruodžio 19 d. dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos bendrijos bei jos valstybių narių ir Kanados susitarimu dėl oro susisiekimo

30.12.2019   
               
               
                  LT
               
               
                  Europos Sąjungos oficialusis leidinys
               
               
                  L 336/297
               
            
         TARYBOS SPRENDIMAS (ES) 2019/2248
         2019 m. gruodžio 19 d.
         dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos bendrijos bei jos valstybių narių ir Kanados susitarimu dėl oro susisiekimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Sąjunga Tarybos sprendimu (ES) 2019/702 (1) sudarė Europos bendrijos bei jos valstybių narių ir Kanados susitarimą dėl oro susisiekimo (toliau – Susitarimas), kuris įsigaliojo 2019 m. gegužės 16 d.;
                  
               
                     (2)
                  
                  
                     Susitarimo tinkamam veikimui ir įgyvendinimui užtikrinti jo 17 straipsniu įsteigtas Jungtinis komitetas;
                  
               
                     (3)
                  
                  
                     Susitarimo 17 straipsnio 8 dalyje numatyta, kad Jungtinis komitetas turi priimti savo darbo tvarkos taisykles;
                  
               
                     (4)
                  
                  
                     siekiant užtikrinti veiksmingą Susitarimo įgyvendinimą, turėtų būti priimtos Jungtinio komiteto darbo tvarkos taisyklės;
                  
               
                     (5)
                  
                  
                     todėl Sąjungos pozicija Jungtiniame komitete turėtų būti grindžiama pridedamu Jungtinio komiteto sprendimo projektu,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi pirmajame Jungtinio komiteto, įsteigto Europos bendrijos bei jos valstybių narių ir Kanados susitarimo dėl oro susisiekimo 17 straipsniu, posėdyje dėl Jungtinio komiteto darbo tvarkos taisyklių priėmimo grindžiama prie šio sprendimo pridedamu Jungtinio komiteto sprendimo projektu.
            Neesminiams Jungtinio komiteto sprendimo projekto pakeitimams Sąjungos atstovai Jungtiniame komitete gali pritarti be tolesnio Tarybos sprendimo.
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2019 m. gruodžio 19 d.
            
               
                  Tarybos vardu
               
               
                  Pirmininkė
               
               K. MIKKONEN
            
         
         
            (1)  2019 m. balandžio 15 d. Tarybos sprendimas (ES) 2019/702 dėl Europos bendrijos bei jos valstybių narių ir Kanados susitarimo dėl oro susisiekimo sudarymo Sąjungos vardu (OL L 120, 2019 5 8, p. 1).
      
      
         
            PROJEKTAS
            KANADOS IR ES JUNGTINIO KOMITETO, ĮSTEIGTO EUROPOS BENDRIJOS BEI JOS VALSTYBIŲ NARIŲ IR KANADOS SUSITARIMU DĖL ORO SUSISIEKIMO, SPRENDIMAS NR. 1/2020,
            … m. … … d.
            kuriuo priimamos jo darbo tvarkos taisyklės
            KANADOS IR ES JUNGTINIS KOMITETAS,
            atsižvelgdamas į Europos bendrijos bei jos valstybių narių ir Kanados susitarimą dėl oro susisiekimo (toliau – Susitarimas), ypač į jo 17 straipsnį,
            NUSPRENDĖ:
            
               Vienintelis straipsnis
               Patvirtinamos šio sprendimo priede pateiktos Jungtinio komiteto darbo tvarkos taisyklės.
            
            
               Priimta …
               
                  Jungtinio komiteto vardu
               
               
                  
                     Europos Sąjungos delegacijos vadovas
                  
                  
                     [vardas, pavardė]
                  
               
               
                  
                     Kanados delegacijos vadovas
                  
                  
                     [vardas, pavardė]
                  
               
            
         
      
      
         
            PRIEDAS
            DARBO TVARKOS TAISYKLĖS
            JUNGTINIS KOMITETAS,
            atsižvelgdamas į Europos bendrijos bei jos valstybių narių ir Kanados susitarimą dėl oro susisiekimo, ypač į jo 17 straipsnį,
            PRIĖMĖ ŠIAS DARBO TVARKOS TAISYKLES:
            
               1 straipsnis
               Delegacijų vadovai
               
                  1.   Jungtinį komitetą sudaro Šalių atstovai.
               
               
                  2.   Jungtiniam komitetui bendrai pirmininkauja Šalių delegacijų vadovai.
               
            
            
               2 straipsnis
               Posėdžiai
               
                  1.   Jungtinis komitetas posėdžiauja ne rečiau kaip kartą per metus; posėdžiai kiekvienoje Šalyje turės būti rengiami paeiliui. Be to, kiekviena Šalis gali prašyti sušaukti Jungtinio komiteto posėdį pagal Susitarimo 17 straipsnio 3 dalį.
               
               
                  2.   Jungtinis komitetas gali rengti posėdžius tiesiogiai arba kitais būdais (telefoninės konferencijos ar vaizdo konferencijos).
               
            
            
               3 straipsnis
               Delegacijos
               
                  1.   Prieš posėdį delegacijų vadovai informuoja vienas kitą apie numatomą savo delegacijų sudėtį tame posėdyje.
               
               
                  2.   Jungtiniam komitetui sutikus, oro transporto sektoriaus suinteresuotųjų šalių atstovai gali būti kviečiami dalyvauti posėdžiuose stebėtojų teisėmis.
               
               
                  3.   Jungtinis komitetas gali nuspręsti į posėdžius kviesti kitas suinteresuotąsias šalis ar ekspertus, kad jie pateiktų informacijos konkrečiais klausimais.
               
            
            
               4 straipsnis
               Sekretoriatas
               Europos Komisijos pareigūnas ir Kanados Vyriausybės pareigūnas kartu eina Jungtinio komiteto sekretorių pareigas.
            
            
               5 straipsnis
               Posėdžių darbotvarkė
               
                  1.   Delegacijų vadovai abipusiu susitarimu sudaro kiekvieno posėdžio preliminarią darbotvarkę. Kiek įmanoma, ta preliminari darbotvarkė parengiama ne vėliau kaip prieš penkiolika dienų iki posėdžio dienos, siekiant sudaryti palankias sąlygas išplatinti ją kiekvienos delegacijos nariams ir su jais pasikonsultuoti.
               
               
                  2.   Jungtinis komitetas tvirtina darbotvarkę kiekvieno posėdžio pradžioje. Jungtiniam komitetui sutikus, į preliminarią darbotvarkę neįtraukti klausimai gali būti įtraukti į darbotvarkę.
               
               
                  3.   Delegacijų vadovai gali sutrumpinti 1 dalyje numatytą terminą, kad būtų atsižvelgta į konkretaus klausimo skubumą.
               
            
            
               6 straipsnis
               Posėdžio protokolas
               
                  1.   Kiekvieno Jungtinio komiteto posėdžio protokolo projektas parengiamas kiekvieno posėdžio pabaigoje. Jame nurodomi aptarti klausimai ir visos priimtos bendros išvados, įskaitant visas priimtas rekomendacijas ir sprendimus.
               
               
                  2.   Posėdžio protokolą delegacijų vadovai raštu patvirtina per 30 dienų nuo posėdžio dienos arba iki bet kurios kitos dienos, dėl kurios nusprendė Šalys.
               
               
                  3.   Patvirtintą posėdžio protokolą delegacijos vadovai pasirašo, ir kiekviena Šalis pasilieka sau vieną originalo kopiją. Šalys gali nuspręsti, kad tą reikalavimą tenkina elektroninių egzempliorių pasirašymas ir keitimasis jais.
               
               
                  4.   Jeigu nesusitarta kitaip, Jungtinio komiteto posėdžiai yra uždari. Jei viena iš Šalių nepareikalauja kitaip, posėdžio protokolai ir, priklausomai nuo atvejo, pasikeitimas korespondencija yra vieši. Jei reikia, Jungtinis komitetas gali sutikti rekomenduoti pateikti bendrą pranešimą spaudai.
               
            
            
               7 straipsnis
               Rašytinė procedūra
               Jei būtina ir tam yra pagrįstų priežasčių, Jungtinio komiteto sprendimai ir rekomendacijos gali būti priimami taikant rašytinę procedūrą. Tuo tikslu delegacijų vadovai keičiasi priemonių projektais, dėl kurių prašoma Jungtinio komiteto nuomonės, ir tie priemonių projektai vėliau gali būti patvirtinti apsikeičiant korespondencija.
            
            
               8 straipsnis
               Svarstymai
               
                  1.   Jungtinis komitetas priima sprendimus ir rengia rekomendacijas bendro sutarimo pagrindu.
               
               
                  2.   Jungtinio komiteto sprendimų ir rekomendacijų antraštėse turi būti įrašyta atitinkamai „Sprendimas“ arba „Rekomendacija“, toliau nurodomas eilės numeris, priėmimo data ir dalykas.
               
               
                  3.   Jungtinio komiteto sprendimus ir rekomendacijas pasirašo delegacijų vadovai ir jie pridedami prie posėdžio protokolo.
               
               
                  4.   Visus Jungtinio komiteto priimtus sprendimus Šalys įgyvendina pagal savo vidaus procedūras.
               
            
            
               9 straipsnis
               Darbo grupės
               
                  1.   Jungtinis komitetas gali sutarti sudaryti darbo grupes tam tikriems su Susitarimu susijusiems klausimams nagrinėti. Darbo grupės įgaliojimai tvirtinami Jungtiniame komitete ir įtraukiami į atitinkamą posėdžio protokolą.
               
               
                  2.   Darbo grupių sudėtį nustato Jungtinis komitetas.
               
               
                  3.   Darbo grupės teikia ataskaitas Jungtiniam komitetui. Jos nepriima sprendimų, bet gali teikti rekomendacijas Jungtiniam komitetui.
               
               
                  4.   Jungtinis komitetas gali bet kada nuspręsti nutraukti bet kurios darbo grupės veiklą, pakeisti jos įgaliojimus arba sukurti naujas grupes, skirtas padėti jam atlikti pareigas.
               
            
            
               10 straipsnis
               Išlaidos
               
                  1.   Kiekvienos delegacijos nariai padengia savo išlaidas, susijusias su dalyvavimu posėdyje arba darbo grupėje.
               
               
                  2.   Kitas su praktiniu posėdžių organizavimu susijusias išlaidas apmoka juos rengianti Šalis.
               
            
            
               11 straipsnis
               Darbo tvarkos taisyklių pakeitimai
               Jungtinis komitetas gali bet kuriuo metu iš dalies pakeisti šias darbo tvarkos taisykles pagal 8 straipsnį priimtu sprendimu.